કોઈ માણસ ખૂબ પૈસા કમાયો છે, વિરાટ ફ્લૅટમાં રહે છે, મારૂતિ એસ્ટીમ કારમાં ફરે છે માટે મારું બ્લડપ્રેશર એક પૉઈન્ટ પણ વધતું નથી. કેવી રીતે જિંદગી જીવવી કે કયા સિદ્ધાંતો રાખવા કે ન રાખવા એ એનો પ્રશ્ન છે. એ એની દુનિયામાં ખુશ છે, હું મારી દુનિયામાં ખુશ છું. મોરારજી દેસાઈની જેમ હું પૂરા જગતને પેશાબ પાવા નીકળ્યો નથી, મારા પર દુનિયાને સુધારી નાંખવાની કોઈ જવાબદારી નથી, હું કોઈના ચારિત્ર કે નીતિનો રક્ષકસંત્રી નથી, મારા લખવા કે બોલવાથી દુનિયામાં એક પણ વ્યક્તિમાં પરિવર્તન આવી જશે એવો સ્ટ્યુપીડ ભ્રમ મારામાં બિલકુલ નથી. દુનિયા એમ જ ચાલશે, જે રીતે ચાલે છે એમ જ. પૃથ્વી એની ધરી પર ફરી રહી છે, દુનિયા એની ગતિથી દોડી રહી છે. દુનિયાને સુધારી મૂકવાનો બેવકૂફ દુરાગ્રહ સાધુબાવાઓને મુબારક! 18 વર્ષથી ઉપરની વ્યક્તિ, દરેક સ્ત્રી અને દરેક પુરુષ, પોતાના ભવિષ્ય અને પોતાના મુકદ્દરની માલિક છે, એણે પ્રામાણિક રહેવું કે ન રહેવું એ એની મુન્સફી છે, એનો અખ્તિયાર છે, એની રુચિઅરુચિ છે.